Ervas ervas ervas

Gia ils vegls Egipzians enconuschevan ervas e plantas medicinalas sco, coriander, puletg e chaminella.

Avant blers milli onns è daventà or da l’uman chatschader e rimnader in pastur domicilià. Questa nova moda da viver ha purtà cun sai er novs privels d’infecziuns. Tras la vischinanza cun ils animals da chasa pudevan vegnir transmess virus sin l’uman. Ed er l’aua tschufragnada cun excrements d’animals pudeva esser l’entschatta per colera e tifus. La vita sedentara da l’uman attirava insects che pudevan medemamain transmetter malsognas. Probablamain è quai stada l’entschatta da metodas da curar cun rituals ed ervas medicinalas.

Las emprimas perditgas davart terapias e praticas medicinalas dateschan or dal temp da bronz baud enturn il 4000 avant Cristus. A las rivas dals gronds flums Eufrat,Tigris e Nil èn sa sviluppadas las emprimas autas culturas. Perquai che bleras enconuschientschas, ch’èn vegnidas dadas vinavant sur generaziuns, èn idas a perder u en emblidanza sto la scienza dad ervas, vegnir derasada oz puspè da nov. - Las numerusas ervas na servan dentant betg mo sco medicina. Ellas tutgan er tar nossa cuschina. Tschertas èn fitg derasadas e preschentas e creschan tar nus perfin sco ervas selvadias. Autras ervas èn main enconuschentas u vegnan avant schizunt mo en maschaidas bellas e prontas per il diever en cuschina. Sco ch’ins dovra questas ervas dependa da l’agen gust. I dat però segiramain ervas per raffinar mintga plat dal menu da la schuppa, sur la salata, sur la tratga principala fin tar il dessert e quai tenor la devisa: empruvar gusta meglier che studegiar! 

Perquai giavisch jau bun appetit!

Cordialmain 
Karin Kohler-Pattis